Honderde koalas dalk dood in Australiese veldbrandeDaar word gevrees dat honderde koalas moontlik in die veldbrand omgekom het. (Argieffoto: Rob Griffith/AP) Natuurbewaarders vrees dat hondere koalas moontlik doodgebrand het in veldbrande wat hul beste habitat aan Australië se Ooskus verwoes het. Die president van die Port Macquarie-koalahospitaal, Sue Ashton, sê sy hoop bewaarders word binnekort toegelaat om ŉ soektog in die brandsone na moontlike oorlewende diere te begin. Die brand het Vrydag ná weerlig uitgebreek in ŉ woud in die staat Nieu-Suid-Wallis. Dit is sowat 300 km van Sydney. Nagenoeg 2 000 ha het reeds onder die vlamme deurgeloop. Twee derdes van dié gebied was koalahabitat. “As ons kyk na ŉ 50%-oorlewingskoers, is dit nagenoeg 350 koalas. Dit is absoluut verwoestend,” het Ashton oor dié syfer gesê. “Ons hoop dis nie só erg nie, maar weens die intensiteit van die vlamme en koalas se gedrag tydens ŉ brand, het ons nie veel hoop nie.” Koalas klouter tydens ŉ brand tot hoog in bome. As die brand vinnig verbybeweeg, oorleef hulle. Die betrokke koalakolonie is geneties besonder uiteenlopend, en so is die kondisie van die diere ook, het Ashton gesê. Koalas verkies kuswoude wat deesdae toenemend ontbos word om plek te maak vir stedelike uitbreiding. Afgeleë kolonies sukkel ook al hoe meer met inteling en siektes. Australië se veldbrandseisoen het ŉ vroeë en verwoestende begin gehad. Dit word toegeskryf aan bogemiddeld hoë temperature en ondergemiddelde reënval wat groot dele van die Ooskus in droogte gedompel het.